መአሕድ ወደ ፖለቲካ ፓርቲዎች ድርድር ተመለሰ
የመላው አማራ ሕዝብ ድርጅት (መአሕድ) ወደ ሀገር አቀፍ የፖለቲካ ፓርቲዎች የድርድር ማዕቀፍ መመለሱን ተገለጸ፡፡ፓርቲው ለፖለቲካ ፓርቲ አደራዳሪዎች ሚያዝያ 29 ቀን 2010 ዓመተምህረት በማዕከላዊ ኮሚቴ አባላትና ፕሬዚዳንቱ ወደ ድርድሩ ለመመለስ በደብዳቤ ጥያቄ አቅርቧል፡፡በዚህም መሰረት የሀገር ዓቀፍ የፖለቲካ ፓርቲዎች ለድርድር ባዘጋጁቱ ደንብ መሰረት ፓርቲው የድርድር ደንብ ሳይዘጋጅ መውጣቱ እና በምርጫ ቦርድ የተመዘገበ ሀገር አቀፍ ፓርቲ በመሆኑ ወደ ድርድሩ እንዲመለስ ይሁንታን አግኝቷል፡፡ፓርቲው በድርድሩ ማዕቀፍና ሶስተኛ ወገን አደራዳሪ ያስፈልጋል በሚል ከድርድሩ ራሱን ማግለሉን ይታወቃል፡፡ጠቅላይ ሚኒስትር ዶክተር አብይ አህመድ በብሔራዊ ቤተመንግስት ባደረጉት ንግግር በሀገር ውስጥም ይሁን በውጪ የሚገኙ የፖለቲካ ፓርቲዎች ወደ ድርድሩ እንዲገቡ ያደረጉትን ጥሪ ተከትሎ ፓርቲዎች ሰላማዊ ድርድር ለማድረግ እየተንቀሳቀሱ ነው፡፡በሌላ በኩል የፖለቲካ ፓርቲዎቹ በብሔራዊ መግባባት የድርድር አጀንዳ ላይ ቅድመ ድርድር ውይይት አድረገዋል፡፡በፓርቲዎቹ በተደረገው ውይይት ብሔራዊ መግባባት ከፖለቲካ ፓርቲዎች በዘለለ በርካታ የህብረተሰብ ክፍሎች የሚነካ በመሆኑ እና በጉዳዩ ላይ የቀረቡ ሁለት ሀሳቦች ለማጤን ቀጠሮ ይዘዋል፡፡ 